Source: http://slovgram.sk/vp1.asp
Timestamp: 2019-06-17 07:57:04+00:00
Document Index: 14084765

Matched Legal Cases: ['§ 65', '§ 67', '§ 5', '§ 78', '§ 32', '§ 283']

Na základe platného ustanovenia § 65 zákona č. 618/2003 Z.z. o autorskom práve a právach súvisiacich s autorským právom (autorský zákon) v platnom znení (ďalej len “Autorský zákon”) patrí výkonnému umelcovi a výrobcovi zvukového záznamu za každé použitie zaznamenaných výkonov a záznamov na verejných hudobných podujatiach prostredníctvom technického zariadenia primeraná odmena. Primeraná odmena patrí v zmysle § 67 aj výrobcovi zvukovo-obrazového záznamu. Uvedená povinnosť vysporiadania nárokov horeuvedených subjektov všeobecne vyplýva aj z ust. § 5 zákona č. 96/91 Zb. o verejných kultúrnych podujatiach v platnom znení. V zmysle tohto zákona je každý, kto usporiada podujatie alebo prevádzkuje výkon činnosti, v rámci ktorých sa uskutočňuje hudobná produkcia, povinný dodržiavať autorskoprávne predpisy, t.j. je povinný uhradiť odmeny autorom, výkonným umelcom a výrobcom zvukových a zvukovo-obrazových záznamov. Uvedené práva výkonných umelcov a výrobcov na odmenu garantujú aj medzinárodné zmluvy a konvencie, ktorými je Slovenská republika viazaná.
Usporiadatelia verejných hudobných podujatí sú povinní vysporiadať oprávnené nároky výkonných umelcov a výrobcov zvukových a zvukovo-obrazových záznamov alebo ich rozmnoženín. Jedná sa pritom o použitie zaznamenaných umeleckých výkonov a rozmnoženín najmä v týchto oblastiach verejných hudobných podujatí: diskotéky, tanečné zábavy, plesy, bály, jednorázové propagačné podujatia, módne prehliadky.
Zároveň sa táto povinnosť týka v prípade použitia zaznamenaných umeleckých výkonov a ich rozmnoženín prevádzkovateľov následujúcich zariadení: hotely, kaviarne, bary, pivárne, reštaurácie a ostatné stravovacie zariadenia, obchodné domy, obchodné predajne, autosalóny, športové štadióny, plavárne, aerolínie, tanečné školy, fitness centrá a telocvične, holičstvá, kaderníctva, kiná, lunaparky, čakárne, herne a casína a pod.
Dôležité upozornenie pre prevádzkovateľov stravovacích a pohostinských zariadení. Týka sa zariadení, v ktorých sa nachádzajú hudobné automaty.
Nakoľko sa jedná o oblasti, v ktorých je problematické vysporiadanie uvedených nárokov samotným prevádzkovateľom verejného hudobného podujatia voči oprávneným subjektom priamo, na území Slovenskej republiky uvedené odmeny pre slovenských a zahraničných výkonných umelcov a výrobcov vyberá a rozdeľuje SLOVGRAM, nezávislá spoločnosť výkonných umelcov a výrobcov zvukových a zvukovo-obrazových záznamov so sídlom v Bratislave. Uvedenú činnosť SLOVGRAM vykonáva podľa ustanovenia § 78 a nasl. Autorského zákona a právoplatnej licencie č. 3/2004 udelenej MK SR zo dňa 18.10.2004.
Nakoľko nie sú vyhláškou MK SR vydané záväzné tarify na vyberanie odmien výkonným umelcom a výrobcom, SLOVGRAM ich pre oprávnené subjekty vyberá na základe zmlúv paušálnymi ročnými odmenami a na základe Sadzobníka schváleného Valným zhromaždením.
Používateľ, ktorý poruší povinnosti vyplývajúce z platného Autorského zákona môže byť stíhaný:
1/ v správnom konaní za priestupok podľa § 32 z.č.372/1990 Zb.
2/ v trestnom konaní za trestný čin podľa § 283 Trestného zákona č. 300/2005 Z.z.